月樓陳寺簿惠李陽冰千文新刻
作者：釋居簡
朝代：宋

paragraphs: 厥初至文無一字，誰將鳥蹟分形似。
天淳屢警不知防，七鑿纔終混沌死。
遂令天下後世空紛綸，蟲魚鍾鼎駢相新。
茫然不理字外意，但見九州四海同軌仍同文。
王郎羽化不可馽，小篆千人萬人習。
祖龍無恙事如麻，稍緩簿書期會急。
西京杜門草太玄，諸儒載酒尊所聞。
莫言字是紙上語，尋古康逵須得門。
朅來小楷無餘韻，更復顛狂闚草聖。
不見當時石鼓歌，哂乃數紙博白鵝。
悠悠古恨憑誰雪，想見月樓時對月。
質衣訪古錦作囊，李侯屈鐵千琳琅。
百金購工鑱翠琰，數間僦舍生寒光。
欲壽此書休待賈，待向君家提此話。
不圖復見古人心，要與月樓同博雅。